Suomi on matkalla kohti perikatoa. Lisää holhousta, veroja ja pelastuspaketteja. Voit äänestää vaaleissa ja toivoa parasta – tai voit tehdä kuten minä ja äänestää jaloillasi.

Hei!

Olen Jouni Flemming ja olen elintasopakolainen. Joku saattaa muistaa minut blogeistani, siitä kun yritin saada liberaalia Edistyspuoluetta takaisin puoluerekisteriin tai työstäni Liberaalit r.y:ssä.

En ole poseerannut Talouselämän kannessa tai ollut verkostoitumassa Slushissa, mutta olen perustanut ensimmäisen yritykseni jo vuonna 2002, sittemmin olen perustanut tai johtanut yrityksia kolmella eri mantereella ja työllistänyt Suomessakin kymmeniä ihmistä. Valitettavasti nykyään en työllistä enää yhtään suomalaista, koska palkkaamisen sivukulut ovat liian korkeat ja byrokratia liian kallista.

Mielestäni Suomi on menossa kovaa vauhtia perikatoon korkean verotuksen, mielettömien palkkauskustannusten, tiukkojen työehtojen, kafkamaisen sääntelyn ja poliitikkojen yleisen kyvyttömyyden vuoksi. Yritin aikani muuttaa suuntaa, mutta huomasin sen olevan toivotonta.

Kyllästyneenä hakkaamaan päätäni seinään Suomessa lähdin ensin veropakolaiseksi Karibialle, jossa viihdyin noin puolitoista vuotta. Karibialla oli liian kuumaa, eikä hiekka varpaiden välissä ollut minun juttuni. Paikkanakin sellainen paratiisisaari on varsin pieni ja pitemmän päälle tylsä – margaritojen juomiseen rannalla kyllästyy aika nopeasti.

Vuonna 2013 muutin Thaimaahan ja löysin täältä kodin. Muutin Chiang Mai -nimiseen kaupunkiin. Se on Helsingin kokoinen kaupunki Pohjois-Thaimaassa, sopivan kaukana etelän pakettimatkakohteista ja massaturismista. Chiang Mai on juuri oikean kokoinen kaupunki, josta löytyy kaikki mitä voi kuvitella tarvitsevansa ja vieläpä edullisesti. Kuten lähes kaikkialla muuallakin maailmassa, täällä verotus on alhaisempaa kuin Suomessa ja kaikenlainen elämiseen, yrittämiseen ja työntekoon liittyvä byrokratia kevyempää.

Minulta on kyselty muuttamiseen liittyviä käytännön asioista niin paljon, että päätin avata aiheesta nettisivut. Tein MuutaThaimaahan.fi -sivut, koska haluan auttaa muitakin suomalaisia näkemään Thaimaan vaihtoehtona Suomessa asumiselle, sekä tuoda Thaimaan esille muunakin kuin rantalomakohteena. Taustalla oleva idea on hyvin yksinkertainen: Jos teet töitä it-alalla, voit muuttaa tekemään työsi täältä käsin – asua mukavan lämpimässä maassa, parantaa omaa elintasoasi ja samalla vielä säästää rahaa.

Chiang Maihin on suomalaisen harvinaisen helppo kotiutua, koska täällä asuu jo tuhansia länsimaalaisia ja ainakin parisataa suomalaista, jotka pitävät aktiivisesti toisiinsa yhteyttä.

Suomalaiset maksavat itsensä kipeiksi niin sanotun hyvinvointivaltion palveluista, kun vastaavan tai paremman turvan saa muualla paljon halvemmalla. Kävin juuri vähän aikaa sitten täällä yksityisellä lääkärillä. Sain ajan samalle päivälle – eli siis kävelin sisään sairaalaan ja odotin viitisen minuuttia, sairaala oli tuliterä, lääkäri puhui sujuvaa englantia ja koko lysti maksoi minulle vain muutaman kymmentä euroa. Jos kyseessä olisi ollut sairauden hoidosta tai tapaturmasta, tuokin lasku olisi tietysti mennyt vakuutuksestani, nyt maksoin sairaalamaksun itse.

Laskin tässä juuri, että 2500 euroa kuukaudessa laskuttavalla yrittäjällä tai freelancerilla jää Thaimaassa kaikkien kiinteiden kulujen jälkeen vuoden aikana noin 13 000 euroa enemmän käteen kuin Suomessa, koska verot, sivukulut ja elinkustannukset ovat niin paljon alhaisemmat. Tekemällä muutaman vuoden töitä täällä kuka tahansa voi säästää riittävästi rahaa ostaakseen oman, velattoman asunnon eläkepäiviensä turvaksi. Muuttaminen on taloudellisesti kannattavaa myös tavalliselle palkansaajalle. Jos ansaitset vaikkapa 3000 euroa kuukaudessa ennen veroja, muuttamalla Thaimaahan säästät vuodessa helposti vähintään 5000 euroa – samalla parantaen elintasoasi ja nauttimalla enemmän elämstäsi.

Monet ovat varmasti jo valmiina haukkumaan minua isänmaan petturiksi ja vaikka miksi, koska olen vienyt itseni, liiketoimintani ja veroni pois Suomesta. Minä näen asian täysin päinvastoin – äänestämällä vaaleissa et todennäköisesti saa aikaan mitään muutosta Suomen vallitsevaan järjestelmään mutta jos äänestät jaloillasi ja muutat pois Suomesta, se parantaa omaa asemaasi välittömästi ja tämän lisäksi se pakottaa suomalaiset päättäjät ennemmin tai myöhemmin korjaamaan suomalaisen hyvinvointivaltion valuviat.

Mielestäni Suomesta on tullut paikka, jossa kenenkään yritteliään ja ahkeran ei enää kannata oleskella. Voit odottaa vaaleja ja toivoa, että juuri tällä kertaa se äänestyslappuseen huolellisesti kirjoittamasi numero vaikuttaa johonkin. Tai voit tehdä äänestyspäätöksen, joka vaikuttaa välittömästi – äänestä jaloillasi ja lompakollasi!